**SAOPŠTENJE ZA JAVNOST**

28. novembar 2023.g

**Unapređenje infrastrukture i interventnih kapaciteta službi za vanredne situacije je u fokusu nadležnih u rumunsko-srpskom pograničnom području**

Adrian-Ioan Veštea, ministar razvoja, javnih radova i administracije potpisao je danas ugovor o finansiranju velikog infrastrukturnog projekta posvećenog unapređenju infrastrukture i interventnih kapaciteta službi za reagovanje u vanrednim situacijama u rumunsko-srpskom pograničnom području, koji se finansira iz Interreg IPA programa Rumunija - Srbija 2021-2027.

Projekat u vrednosti od 9,5 miliona evra realizuju u partnerstvu Generalni inspektorat za vanredne situacije Rumunije, Ministarstvo unutrašnjih poslova Srbije i Teritorijalni inspektorat za vanredne situacije Timiš i ima za cilj unapređenje sistema i infrastrukture civilne zaštite i opremanje struktura uključenih u upravljanje rizicima i katastrofama specifičnom opremom.

Takođe će se sprovoditi kampanje podizanja svesti i informisanja u oblasti zaštite životne sredine i pripravnosti za vanredne situacije, koje će uključivati i decu i mlade, kao i programi obuke specijalizovanog osoblja u ovoj oblasti.

Putem projekta će se obezbediti neophodna ulaganja za promovisanje prilagođavanja klimatskim promenama i sprečavanje katastrofa, kao i jačanje otpornosti rumunsko-srpskog pograničnog područja pred ovim rizicima.

**\* \* \***

Program Interreg IPA Rumunija-Srbija 2021-2027 ima budžet od 74,5 miliona evra i finansira 3 vrste projekata: projekte od strateškog značaja, velike infrastrukturne projekte, kao i projekte odabrane na pozivima, u oblastima: zaštite životne sredine i prilagođavanja klimatskim promenama, zdravstvu i obrazovanju, turizmu i kulturi, upravljanja granicom, koji će se realizovati u programskom području (Timiš, Karaš - Severin i Mehedinći iz Rumunije i 6 okruga iz Republike Srbije: Severnobanatski, Srednjobanatski, Južnobanatski, Braničevski, Borski i Podunavski), a tokom narednog perioda će se nastaviti proces ugovaranja odabranih projekata.